[{"text_idx": "#000000", "text": "Yn mwydro am lyfrau - plant yn bennaf"}, {"text_idx": "#000002", "text": "Ymddiheuriadau! Dwi methu credu/coelio mod i ddim wedi cael cyfle i sgwennu fan hyn ers cyn Dolig. Dwi wedi bod yn darllen LLWYTHI o lyfrau ond dim digon o nofelau Cymraeg gwreiddiol i blant, sori."}, {"text_idx": "#000004", "text": "Ydi o cystal a\u0302\u2019r cynta? Yndi/ydy! Cystal bob tamed yn fy marn i, ac mae na ddarnau ynddo fo wnaeth ddysgu gwers i mi (mwy am hynny nes mlaen)"}, {"text_idx": "#000006", "text": "A dyma dudalen wnaeth i mi wenu:"}, {"text_idx": "#000007", "text": "Mae hynny wedi codi blas gobeithio."}, {"text_idx": "#000008", "text": "Felly pa ran ddysgodd wers i mi? Y wers mae Sara Mai yn ei dysgu am Jasmine, cariad ei brawd mawr, Seb. Mae gan Jasmine ewinedd hir, miniog a llais siwgr-candi-me\u0302l; mae\u2019n golur i gyd ac mae ganddi ofn nadroedd \u2013 neu\u2019n esgus bod ganddi er mwyn cuddio tu o\u0302l i\u2019w chariad a gwneud iddo fo deimlo\u2019n gry a dewr a gwarchodol. Wel, fel\u2019na ro\u2019n i\u2019n darllen rhwng y llinellau o leia \u2013 ond mae Sara Mai yn bendant yn teimlo yr un fath a\u0302 fi. Ond ydan ni\u2019n iawn i bw\u0302-pw\u0302ian pobl fel Jasmine? Nacdan! Roedden ni\u2019n dwy ar fai. A wnai mo\u2019no fo eto \u2013 addo. Mae gen i ffrindiau a theulu sy\u2019n addoli colur ac ewinedd hirion, miniog ac maen nhw\u2019n bobol iawn. Neis hyd yn oed."}, {"text_idx": "#000009", "text": "Ond mi fydd raid i chi ddarllen y llyfr i weld sut mae Sara Mai yn dysgu ei gwers. Mwy nag un wers a\u0302 deud y gwir. Mi fyddwch chi\u2019n gwingo \u2013 fwy nag unwaith \u2013 ac yn meddwl \u2018Naaa Sara Mai! Be ti\u2019n feddwl ti\u2019n neud?\u2019"}, {"text_idx": "#000010", "text": "Oes, mae \u2018na neidr (peithon arbennig iawn) yn mynd ar goll ond mae \u2018na lawer iawn mwy na hynny yn y nofel fach hyfryd hon."}, {"text_idx": "#000011", "text": "O, a sbiwch: braf cael ymateb i\u2019r llyfr cynta ar dudalen Clwb Darllen Cymraeg ar Facebook:"}, {"text_idx": "#000012", "text": "Mae Rebecca ac Ellie am fynd i brynu\u2019r dilyniant ddydd Sadwrn \u2013 a dwi\u2019n gwybod y bydd Ellie wrth ei bodd unwaith eto. Ac yn y sylwadau ar FB, yn ogystal a\u0302 chanmol Sara Mai \u2013 a\u2019r awdur Casia Wiliam wrth gwrs \u2013 mae cwpwl o famau wedi deud pa mor dda ydi cael deunydd gwreiddiol yn Gymraeg. Yn tydi! Dyna holl ddiben y blog yma \u2013 i drio tynnu sylw at y rhai gwreiddiol sy\u2019n DAL i gael eu boddi gan y cyfieithiadau."}, {"text_idx": "#000013", "text": "Un am nofelau ydw i fwya wrth gwrs ond dyma ddau lyfr ffeithiol/gwahanol i chi:"}, {"text_idx": "#000014", "text": "Dau lyfr hardd a hyfryd a difyr iawn mewn gwahanol ffyrdd. Genod Gwych 2 wrth gwrs yn debyg iawn i\u2019r cynta ond efo merched medrus gwahanol, yn cynnwys yr anhygoel Vulcana!"}, {"text_idx": "#000015", "text": "A llwyth o weithgareddau difyr y byddwn i wedi bod wrth fy modd yn eu gneud yn hogan ifanc. Fel dylunio dwy ffrog i Mary Quant \u2013 wir yr. Anodd credu, mi wn."}, {"text_idx": "#000016", "text": "Straeon a feithiau arbennig o dda eto gan Medi Jones-Jackson a lluniau hyfryd gan Telor Gwyn."}, {"text_idx": "#000017", "text": "Ail lyfr Leisa Mererid a Cara Davies am ioga ydi \u2018Y Wariar Bach\u2019 \u2013 a dwi wrth fy modd efo\u2019r teitl yna! Dyma rai o\u2019r tudalennau cyntaf:"}, {"text_idx": "#000018", "text": "Mae\u2019r geiriau a\u2019r odlau wir yn \u201cgalw arnaf i\u201d a dach chi byth yn rhy hen i drio bod yn seren wib."}, {"text_idx": "#000019", "text": "Nac yn orila. Mae isio treiglo gorila yn does? Ond mae\u2019n edrych yn od..."}, {"text_idx": "#000020", "text": "Dau lyfr hyfryd, sy\u2019n cael y sylw maen nhw\u2019n eu haeddu, gobeithio."}, {"text_idx": "#000021", "text": "Go brin bod y 3 llyfr uchod yn y se\u0302l llyfrau plant a phobl ifanc sy mlaen ar hyn o bryd. Dim clem pryd mae\u2019n dod i ben, ond mae \u2018na fargeinion i\u2019w cael! Dan ni awduron wastad yn siomedig pan dan ni\u2019n gweld ein llyfrau yn y bwced bargeinion, ac eleni \u2013 dwi yna! Wel, nid un o fy llyfrau gwreiddiol i dwi\u2019n falch o ddeud, ond cyfieithiad. OND MAE\u2019N CHWIP O GYFIEITHIAD! O lyfr Almaeneg, nid un Saesneg, os nad oeddech chi\u2019n gwybod, ac mae o\u2019n hile\u0302riys. Er mai fi sy\u2019n deud. Bachwch gopi am \u00a33.50!"}, {"text_idx": "#000025", "text": "Dyma\u2019r tro cyntaf i\u2019r ddwy ennill y wobr, a dwi\u2019n gwybod eu bod nhw wedi gwirioni."}, {"text_idx": "#000026", "text": "Ro\u2019n i eisoes wedi deud pa mor wych oedd y ddwy nofel yn y blog yma \u2013 rhowch y teitlau yn y bocs chwilio os am weld be\u2019n union ddywedais i. Ond os ydach chi\u2019n rhy ddiog, wel, ro\u2019n i\u2019n canmol i\u2019r cymylau."}, {"text_idx": "#000027", "text": "Ro\u2019n i hefyd wedi deud ei bod hi\u2019n gystadleuaeth arbennig o glos eleni, ac mae hynny\u2019n arwydd o\u2019r ffordd mae\u2019r byd cyhoeddi llyfrau Cymraeg i blant wedi ffynnu ac aeddfedu dros y blynyddoedd dwytha \u2018ma. Felly llongyfarchiadau i bawb oedd ar y rhestr fer."}, {"text_idx": "#000028", "text": "Ond diolch hefyd i\u2019r gweisg a\u2019r golygyddion am feithrin a chomisiynu llyfrau mor dda. Mae pobl o\u2019r diwedd yn dechrau deall pa mor wych ydi llyfrau plant, ac oedolion yn mwynhau ein nofelau Cymraeg gymaint a\u0302\u2019r plant/ bobl ifanc."}, {"text_idx": "#000029", "text": "Diolch arbennig hefyd i\u2019r beirniaid:"}, {"text_idx": "#000030", "text": "O\u2019r top chwith fel bysedd y cloc, Alun Horan, Hywel James, Morgan Dafydd a Nia Morais. Cynhyrchydd teledu ydi Alun, awdur a chynorthwyydd dysgu ydi Nia, athro cynradd (ar gyfnod sabothol yn gweithio ar ei Ph.D) a sylfaenydd gwefan So\u0302n am Lyfra ydi Morgan, a Chadeirydd y panel oedd T Hywel James, sef cyn-Brif Lyfrgellydd Cyngor Gwynedd, ac un o\u2019r llyfr-garwyr mwya dwi\u2019n eu nabod! Mi fues i\u2019n gweithio efo fo am rai blynyddoedd yng Nghaernarfon pan ro\u2019n i\u2019n hyrwyddo llenyddiaeth yng Ngwynedd \u2013 un o\u2019r swyddi mwya difyr i mi eu cael erioed, ac iddo fo oedd llawer o\u2019r diolch am hynny."}, {"text_idx": "#000031", "text": "Os oes \u2018na rywun yn gwbod ei stwff o ran llyfrau, Hywel ydi hwnnw. Dwi\u2019n 100% siw\u0302r ei fod o wedi bod yn Gadeirydd gwych (mae o\u2019n dawel ond yn hynod graff a theg) a bod y lleill i gyd wedi dysgu lot ganddo fo, fel y gwnes i."}, {"text_idx": "#000034", "text": "Mae\u2019r nofel hon gan Angharad Tomos ar restr fer llyfrau uwchradd Gwobr Tir na n-Og efo #Helynt, Rebecca Roberts a Llechi, Manon Steffan Ros. Dwi eisoes wedi canmol y ddwy honno, a rhaid i mi ddeud, mae Y Castell Siwgr yn gystadleuydd cryf arall. Does gen i wir ddim syniad mwnci pwy eith a\u0302 hi, achos mae\u2019r tair mor wahanol a\u2019r tair yn haeddu gwobr."}, {"text_idx": "#000035", "text": "Dwi mor falch nad ydw i\u2019n un o\u2019r beirniaid!"}, {"text_idx": "#000038", "text": "Hanes dwy ferch ifanc sydd yn y nofel: Eboni (neu Yamba i ddefnyddio ei henw go iawn), caethferch ar blanhigfa\u2019r teulu Penrhyn yn Jamaica; a Dorcas o Ddolgellau sy\u2019n gwehyddu\u2019r wlanen sy\u2019n creu\u2019r dillad mae pob caethwas yn gorfod ei wisgo, cyn cael ei gorfodi i fynd i Gastell Penrhyn i fod yn forwyn."}, {"text_idx": "#000039", "text": "Mae sefyllfa\u2019r ddwy yn debyg mewn sawl ffordd: gwaith hurt o galed o fore gwyn tan nos a chael eu trin fel baw isa\u2019r domen. Allwn i ddim peidio a\u0302 chymharu bywydau\u2019r ddwy: bod yn gaethferch sydd waetha wrth gwrs, cael eich trin a\u2019ch hystyried fel un o\u2019r anifeiliaid, a chael eich taro a\u2019ch chwipio a\u2019ch treisio; ond doedd bywyd Dorcas fawr gwell ar o\u0302l symud i\u2019r castell mewn gwirionedd."}, {"text_idx": "#000040", "text": "Mae \u2018na olygfeydd ysgytwol yma, a rhai do\u2019n i ddim wedi disgwyl eu gweld gan Angharad am ryw reswm. Mi wnes i ei chlywed hi\u2019n deud yn rhywle bod gwneud yr ymchwil wedi bod yn sioc iddi \u2013 ar y podlediad ardderchog yma dwi\u2019n meddwl:"}, {"text_idx": "#000042", "text": "Mi fydd y nofel yn sicr yn sioc i rai darllenwyr yn eu harddegau, hyd yn oed i\u2019r rhai sydd wedi dilyn yr erchyllterau y tu o\u0302l i \u2018Black Lives Matter\u2019. Mae\u2019n dibynnu be maen nhw eisoes wedi ei weld ar bapur ac ar sgrin."}, {"text_idx": "#000043", "text": "Dwi\u2019n cofio\u2019r sioc ges i wrth wylio cyfres deledu Roots no\u0302l yn y 1970au:"}, {"text_idx": "#000044", "text": "Mi fyddwn i yn fy nagrau bob nos Sul yn gweld Kunta Kinte, Kizzy a Chicken George yn cael eu trin mor anfaddeuol o greulon gan bobl wyn. Erbyn meddwl, dyna un o\u2019r cyfresi teledu newidiodd fi fel person a siapio fy syniadau a fy nghredoau am byth."}, {"text_idx": "#000045", "text": "Roedd y golygfeydd treisiol yn ysgwyd rhywun i\u2019r byw, ac mae Angharad wedi llwyddo i wneud yr un peth ar bapur, yn Gymraeg. Efallai y byddan nhw\u2019n ormod i ddarllenwyr iau, mwy sensitif, felly bosib bod angen bod tua 15 oed cyn darllen hon, neu 14 oed aeddfed. Ond dwi\u2019n eitha siw\u0302r y bydd darllen am hanesion y ddwy ferch ifanc yma yn aros yn y cof."}, {"text_idx": "#000047", "text": "Nac ydi, dydi\u2019r eirfa ddim yn hawdd, na\u2019r arddull chwaith, felly nofel Set 1 fydd hon mewn ysgolion, dybiwn i. Ond mi faswn i wrth fy modd yn cael clywed yr ymateb a\u2019r trafod yn y dosbarth wedyn. Byddai\u2019r rhai sydd ddim cystal am ddarllen/siarad Cymraeg ar da\u0302n isio gallu darllen Cymraeg yn well ar o\u0302l gwrando ar y trafod, siawns?"}, {"text_idx": "#000048", "text": "Mae \u2018na linellau yma sy\u2019n neidio allan arnach chi, fel:"}, {"text_idx": "#000051", "text": "\u201cDoeddwn i ddim yn casa\u0301u neb ers talwm. Ond rw\u0302an dwi\u2019n llawn casineb. Rhaid ei fod o\u2019n rhywbeth sy\u2019n lledu fel salwch, yn haint sydd yn mynd o\u2019r naill i\u2019r llall.\u201d"}, {"text_idx": "#000052", "text": "Ac mae \u2018na lawer mwy. Ond darllenwch y llyfr drosoch chi\u2019n hun; mi fydd golygfeydd a llinellau gwahanol yn neidio allan i ddarllenwyr gwahanol, a dyna be sy\u2019n gneud trafod llyfrau mor ddifyr."}, {"text_idx": "#000053", "text": "Pob lwc i\u2019r tair nofel, a chofiwch wylio Heno nos Iau, 20 Mai 2021, pan fyddan nhw\u2019n cyhoeddi enwau\u2019r enillwyr ym mhob categori. Dwi ddim yn ei chofio hi mor agos a\u0302 hyn ers blynyddoedd!"}, {"text_idx": "#000055", "text": "#Helynt \u2013 nofel ar gyfer yr arddegau"}, {"text_idx": "#000056", "text": "Dwi wrth fy modd bod cymaint o nofelau da allan ar gyfer pobl ifainc rw\u0302an. A dyma i chi un sy\u2019n agos iawn at fy nghalon i: \u2018#Helynt\u2019, gan Rebecca Roberts o Brestatyn. Dwi\u2019n gwybod am hon ers tro oherwydd mi ges i\u2019r cyfle i helpu Rebecca i\u2019w datblygu hi, diolch i wobr Ysgoloriaeth Emyr Feddyg drwy\u2019r Steddfod. Diolch yn fawr i Dyfed Edwards am ddyfarnu\u2019r wobr honno iddi, a diolch i Rebecca am weithio mor galed arni. Doedd hi ddim angen llawer o help mewn gwirionedd, roedd yr arddull, y stori a\u2019r cymeriadau yn cydio o\u2019r cychwyn. Mae\u2019r nofel yn chwa o awyr iach oedd gwir ei angen ar y byd llyfrau, am ferch sy\u2019n wahanol iawn i\u2019r criw dosbarth canol arferol sydd mewn llyfrau Cymraeg. Goth o\u2019r Rhyl!"}, {"text_idx": "#000057", "text": "Bu Rebecca a minnau\u2019n cyfarfod mewn caffi yn Frongoch ger y Bala (bron hanner ffordd rhwng Rhydymain a Phrestatyn) yn rheolaidd i weithio ar y nofel (a sgwrsio a bwyta) ac roedd hi\u2019n bleser gweld y gwaith yn datblygu. Mi wnaeth hi fy helpu i gymaint ag o\u2019n i\u2019n ei helpu hi, achos ro\u2019n i wedi bod ar faglau am chwe mis ar o\u0302l anaf i\u2019r nerfau yn fy nghoes, ac mae gan Rebecca hogan fach sydd a\u0302 dwy goes brosthetig... dyna sut i roi pethau mewn perspectif. Ro\u2019n i wedi defnyddio fy rhwystredigaeth i sgwennu am gymeriad yn colli ei goes yn nhrioleg y Melanai, ac roedd hanes hogan fach Rebecca wedi fy ysbrydoli i wneud hynny. Dwi\u2019n meddwl mai dyna roddodd yr hyder i Rebecca wneud Rachel, y prif gymeriad, yn amputee. A dwi mor falch."}, {"text_idx": "#000058", "text": "Felly roedd pori drwy\u2019r llyfr wedi iddo gael ei gyhoeddi yn brofiad arbennig o ddifyr i mi. Mae o fymryn yn fyrrach (syniad da bob amser) ac mae\u2019r iaith weithiau\u2019n teimlo\u2019n \u2018gywir\u2019 iawn i mi, ond dwi\u2019n cofio trafod hyn efo Rebecca. Dyna sut mae hi\u2019n siarad Cymraeg. Pan dach chi \u2018n dod o deulu di-Gymraeg a\u2019r iaith yn un ysgol, fwy na heb, dach chi YN defnyddio geirfa gywirach na rhywun o Blaenau neu Gaernarfon, yn deud \u2018creision\u2019 yn lle \u2018crips\u2019. Mae hynny ynddo\u2019i hun yn chwa o awyr iach. A dwi wrth fy modd efo\u2019r ffordd mae Rachel yn gwirioni efo ambell air Cymraeg:"}, {"text_idx": "#000059", "text": "Jolihoitan \u2013 am air ffantastig. Mewn \u2018ymgais i ehangu ein geirfa\u2019, mae ein hathrawes Gymraeg yn rhoi gair newydd uwchben y bwrdd gwyn bob wythnos. Rwyt ti\u2019n cael pwynt llys am ddefnyddio Gair yr Wythnos mewn darn o waith dosbarth neu waith cartref. Jolihoitan oedd gair yr wythnos ddiwethaf, ond roedd o\u2019n eitha anodd ei ddefnyddio mewn traethawd am Hedd Wyn."}, {"text_idx": "#000060", "text": "Oherwydd hynny, dylai pobl ifainc a hy\u0302n sydd wedi, neu yn dysgu Cymraeg fwynhau hon yn arw. Ond oherwydd y stori a\u2019r cymeriadau, mae Cymry Cymraeg o bob oed wedi ei mwynhau hi hefyd, ac wrth gwrs, pobl sy\u2019n nabod y Rhyl yn fwy na neb! Bron nad ydi\u2019r dref yn gymeriad arall ynddi, a dwi isio mynd yn o\u0302l yno rw\u0302an, i weld y llefydd a\u2019r bobl sydd yn y nofel. Arwydd o lyfr sydd wedi cydio, ynde?"}, {"text_idx": "#000061", "text": "Bydd cymeriad y fam a Jason, y tad, yn gwneud i chi feddwl, a dwi\u2019n rhagweld trafodaethau difyr yn y dosbarth amdanyn nhw os gaiff hon ei darllen mewn ysgolion \u2013 ac mi ddylai! Mae \u2018na hen ddigon i\u2019w drafod am y cymeriadau i gyd, deud gwir. A dwi\u2019n caru Rachel. Mae hi\u2019n andros o gymeriad er mod i isio ei hysgwyd hi weithiau, ond roedd gwir angen fy ysgwyd innau pan ro\u2019n i ei hoed hi."}, {"text_idx": "#000063", "text": "A dyma linc i\u2019r wefan:"}, {"text_idx": "#000064", "text": "Dyma i chi dudalen gynta #Helynt i chi gael blas:"}, {"text_idx": "#000065", "text": "A dyma syniad i chi o sut gymeriad ydi Rachel, a\u2019i chwaer fach, Sara:"}, {"text_idx": "#000066", "text": "A dwi isio dangos y ddwy dudalen hon i chi am weithdy drama, sy\u2019n ffraeth a llawn hiwmor ( a\u2019r hen ast, Eira) ond hefyd yn rhoi syniad i chi o agweddau dwys y nofel:"}, {"text_idx": "#000067", "text": "Na, dydi fy lluniau i ddim yn glir iawn \u2013 bydd raid i chi brynu eich copi eich hun yn bydd? \u00a38.50, Gwasg Carreg Gwalch. Mae hi\u2019n nofel onest, gyfoes a phwerus. Ond mae \u2018na ddarnau fydd yn gneud i chi wenu hefyd."}, {"text_idx": "#000069", "text": "A dyma wybodaeth yng ngeiriau Rebecca ei hun:"}, {"text_idx": "#000070", "text": "Beth ydych chi\u2019n gobeithio y bydd darllenwyr yn ei gael o\u2019r stori hon?"}, {"text_idx": "#000071", "text": "Er bod y stori yn delio a\u0302 thema\u0302u difrifol fel camdriniaeth ddomestig, bwlio, anabledd ac iselder, rydw i\u2019n gobeithio bydd pobl yn teimlo fod y stori yn un gadarnhaol sydd a\u0302 neges am hunanhyder, hunan-barch a charu pwy wyt ti."}, {"text_idx": "#000072", "text": "Pa wybodaeth arbenigol neu ymchwil oedd ei hangen i ysgrifennu\u2019r llyfr hwn?"}, {"text_idx": "#000073", "text": "Rydw i\u2019n fam i blentyn sydd ag anabledd corfforol, felly doedd dim angen i mi wneud gwaith ymchwil gan fod gen i eisoes ddealltwriaeth eithaf unigryw o\u2019r heriau ymarferol, yr apwyntiadau meddygol, ynghyd a\u0302\u2019r cryfder a\u2019r agwedd gadarnhaol sydd ei hangen i fyw bywyd llawn fel mae Rachel yn llwyddo i wneud."}, {"text_idx": "#000074", "text": "Hefyd, roedd angen i mi ddeall sut brofiad oedd mynd i\u2019r carchar. Yn ffodus, mae fy mam yn ynad yr heddwch felly roedd hi\u2019n medru rhoi disgrifiad manwl o sut brofiad ydi ymweld a\u0302 charchar, canllawiau dedfrydu ac ati."}, {"text_idx": "#000075", "text": "Felly os dach chi\u2019n chwilio am anrheg i rywun yn eu harddegau, prynwch hon. Neu os ydi pethau\u2019n fain arnoch chi, benthycwch hi o\u2019r llyfrgell. Mi gaiff Rebecca ryw 8.5c am bob benthyciad \u2013 os ydi hi wedi cofio cofrestru efo PLR (Public Lending Rights) \u2013 tip i bob awdur yn fan\u2019na!"}, {"text_idx": "#000076", "text": "Tagged: #Helynt, nofel am anabledd, nofel am drais yn y cartref, nofel am Rhyl, Rebecca Roberts"}, {"text_idx": "#000077", "text": "Mi fydda i\u2019n sgwennu am #Helynt cyn bo hir, ond yn y cyfamser, dyma adolygiad gwych o #Helynt gan Rebecca Roberts: "}, {"text_idx": "#000078", "text": "Mae \u2018na lwythi o adolygiadau ar y wefan hon, AND THEY\u2019RE BILINGUAL! Defnyddiol tu hwnt, ac wedi ei chreu gan rywun llawer mwy dawnus o ran technoleg na fi. Mae o dipyn iau na fi..."}, {"text_idx": "#000079", "text": "A chofiwch logio mewn er mwyn gallu gadael sylw. Mae eich sylwadau chi\u2019n bwysig. Mae\u2019r un peth yn wir am fy mlog innau; dwi\u2019n gwirioni bob tro y bydd rhywun yn gadael sylw. Er gwybodaeth..."}, {"text_idx": "#000080", "text": "A rhag ofn eich bod yn chwilio am lyfr lliwio i\u2019w roi fel anrheg Nadolig, cofiwch am hwn. Tydi o\u2019n lun hyfryd?"}, {"text_idx": "#000081", "text": "Dwi wedi gofyn am lun o\u2019r canlyniad..."}, {"text_idx": "#000084", "text": "Dwi hanner ffordd drwy Carafanio ac yn mwynhau\u2019n arw! Ond roedd gen i fwy o lyfrau ar fy nesg cyn mynd i\u2019r Steddfod, yn cynnwys Treheli gan Mared Lewis:"}, {"text_idx": "#000085", "text": "a Mudferwi gan Rebecca Roberts:"}, {"text_idx": "#000086", "text": "Llwyth o ddarllen o mlaen i felly! A dwi\u2019n meddwl mai ar gyfer oedolion mae\u2019r rheina i gyd \u2013 heblaw Horwth efallai? Ond dydi hwnnw ddim yn edrych fel un ar gyfer plant, chwaith. Mi wnai adael i chi wybod wedi i mi eu darllen i gyd, a chan mod i angen gorffen sgwennu fy nofel fy hun yn y cyfamser, mi allai fod yn sbel go lew, iawn?"}, {"text_idx": "#000087", "text": "Roedd hi\u2019n Steddfod hyfryd, er ei bod hi wedi bod yn amhosib gweld a chlywed bob dim. Doedd darllen stori Sali Mali ynghanol y sw\u0302n a\u2019r miri yn y Pentre Plant ddim yn hawdd (diolch i bawb wnaeth aros!) ac mi ges i fodd i fyw yn cyfarfod ffans Cyfres y Melanai ar stondin y Cyngor Llyfrau:"}, {"text_idx": "#000088", "text": "Gyda llaw, mi fues i\u2019n sbecian rownd y cefnau a dyma sut mae staff y CLLC yn llwyddo i lenwi\u2019r silffoedd drwy\u2019r wythnos:"}, {"text_idx": "#000089", "text": "Sgwrs ro\u2019n i wir am fod yn ran ohoni oedd yr un am amrywiaeth mewn llyfrau plant, ond ro\u2019n i\u2019n brysur yn cynnal gweithdy sgwennu ar y pryd..."}, {"text_idx": "#000090", "text": "Ond mae \u2018na erthygl am y drafodaeth ar BBC Cymry Fyw fan hyn:"}, {"text_idx": "#000091", "text": "A dwi\u2019n cytuno 100% efo Elin Haf Gruffudd Jones y dylai cyhoeddwyr llyfrau o Gymru edrych ar gyfresi o dramor er mwyn cael gwell amrywiaeth. Pam troi at lyfrau Saesneg o hyd? A deud y gwir, dwi newydd gytuno i gyfieithu llyfr plant oedd yn Almaeneg yn wreiddiol... mwy am hynny eto \u2013 ond DWI WRTH FY MODD!"}, {"text_idx": "#000092", "text": "A newyddion gwych o lawenydd mawr: mae Cyfeillion y Cyngor Llyfrau wedi lansio cystadleuaeth er mwyn cael mwy o nofelau ar gyfer oedolion ifanc. Gwobr o \u00a31,000 ar gyfer y penodau cyntaf & synopsis! Mae gynnoch chi tan Chwefror 20fed 2020, a dyma fwy o fanylion:"}, {"text_idx": "#000096", "text": "Rhowch eich cyfeiriad e-bost er mwyn dilyn y blog a derbyn hysbysiadau am gofnodion newydd drwy e-bost."}, {"text_idx": "#000097", "text": "Ymuno a\u0302 101 o ddilynwyr eraill\nOes gennych chi gyfrif yn barod? Mewngofnodwch nawr."}]